Karin Gaardsted (S), 2012-01-31:
Tak for det.
Det er regeringens ønske at føre en havnepolitik, der giver havnene og havnenes brugere de bedst mulige rammevilkår.
Havnene og deres mange aktiviteter er et stort aktiv for Danmark og for de kommuner, som de opererer i.
De seneste år har der løbende været fokus på, hvorledes havnene kan drives og udvikles som effektive transportcentre og fungere som vigtige infrastrukturknudepunkter, der binder forskellige transportformer sammen til helhedsorienterede transportløsninger.
Den seneste havnelov blev gennemført i 1999, og en revision af loven er nu tiltrængt, fordi havnenes virksomhed og behov er ændret meget på 13 år.
Derfor blev der nedsat et havnelovudvalg, som efter godt et halvt års arbejde i fuld enighed afgav en række anbefalinger til ministeriet.
Det har vist sig at være en rigtig god idé at samle alle relevante parter i sådan et udvalg med det mål for at komme med en række anbefalinger til forbedringer og moderniseringer af den måde, som de forskellige havnetyper i Danmark kan fungere på.
Regeringen har valgt at følge disse anbefalinger.
Lovforslaget indeholder en række tiltag, der skal sikre, at havnene kan være aktive medspillere, når det handler om at fastholde og udvikle nye aktiviteter på havnene.
Der skal være dynamik og drive i udviklingen i vore havne.
Der er en række gode muligheder i det nye lovforslag.
Det bliver muligt for havnene at investere i landarealer, der ikke ligger klods op ad havneområdet.
Det er der en del havne der har hårdt brug for.
Et af de centrale punkter i forslaget til den nye havnelov er, at kommunale aktieselskabshavne i begrænset omfang gives øgede forretningsmuligheder, under forudsætning af at disse aktiviteter ikke håndteres af private aktører.
Vi udvider anvendelsen af havnearealer, således at vi prioriterer aktiviteter, der forudsætter søtransport af gods, fisk, passagerer m.v., eller andre aktiviteter, der forudsætter havnenær beliggenhed.
Forslaget til den nye havnelov åbner desuden for, at havnene får mulighed for økonomisk samarbejde på tværs af havnene til investeringer i og drift af tjenester, infrastruktur m.v., naturligvis inden for de rammer, der gælder for havnenes organisationsform.
Eksempler kunne være indkøb og drift af havnebåde, fælles udbud af vedligeholdelsesopgaver, indkøb af edb-systemer m.v.
Endelig vil jeg fremhæve muligheden for internationale investeringer.
Aktieselskabshavne vil fremover få mulighed for at indgå i økonomiske samarbejder med udenlandske havne for at styrke deres egen position.
Jeg er ligesom andre her også bekendt med, at Danske Havne er bekymret for, at det sandsynligvis vil være en forudsætning, at havnen skal afvikle de selskaber, der driver disse nye aktiviteter, uanset hvornår en privat aktør meddeler, at den ønsker at drive aktiviteten i den pågældende havn.
Jeg håber, at jeg kan berolige Danske Havne og andre, der måtte bekymre sig om den problemstilling, med, at det vil kunne medtages i udvalgsarbejdet og også præciseres til bemærkningerne til lovforslaget, at afviklingen af aktiviteterne ikke bør ske så hurtigt, at det medfører uhensigtsmæssig store tab for havnen.
Heri ligger, at havnen skal have rimelig tid til at afskrive og afvikle sin investering, hvis det ikke er sådan, at den nye private aktør ønsker at overtage aktiverne i selskabet til markedspris.
En periode til afvikling af aktiviteten kan således gå over længere tid, hvis der f.eks. er investeret i dyre anlæg.
Med disse ord anbefaler Socialdemokraterne lovforslaget, ligesom vi kipper med flaget for et vellykket havnelovsudvalgsarbejde.